Mårup Kirke har de seneste mere end ti år kæmpet mod havet, og et sidste forsøg på at holde bølgers barske tænder fra land og kirke - møder nu lokal politisk modstand.

Det er Skagen Innovationscenter (SIC) ved Poul Jakobsen, der søger kommunen om penge til at lave et kystsikringsforsøg ved Mårup Kirke. Det drejer sig om en en kilometer lang strækning med 100.000 kubikmeter sand og de såkaldte trykudligningsrør. Et forsøg der løber op i omkring 6 millioner kroner. - Vi har ikke set en positiv effekt fra nogle af de andre forsøg, der er lavet med lignende rør, og derfor mener jeg, at det vil dumt at lave endnu et forsøg, siger Svenning Christensen (Venstre), der er byrådsmedlem i Hjørring Byråd og medlem af det fagudvalg, der i morgen mandag skal tage stilling til kommunens fremtidige politik på kystsikringsområdet. Heller ikke Knud Størup (Lokallisten) synes at være overbevist om, at kystsikring med rør fra Skagen Innovationscenter (SIC) virker, og han vil stemme nej til at give penge til endnu et forsøg ved Mårup Kirke. SFs Jørgen Bing, der ligeledes sidder med i kommunens plan- og miljøudvalg, er derimod ikke overbevist om hverken det ene eller andet. - Det bliver en spændende politisk diskussion, jeg føler mig ikke overbevist om, at forsøget med sand og rør ikke vil virke, men jeg bliver nødt til at vide mere om det, før jeg tager stilling, siger Jørgen Bing. Fra Hjørring Kommunes forvaltnings side er meldingen derimod klar, indstillingen til politikerne lyder, at de skal sige nej til at indgå i kystbeskyttelse med SIC-systemet inden der findes uvildig dokumentation for systemets effekt, ligesom kommunen skal give afslag på ansøgningen om økonomisk støtte til projektet ved Mårup Kirke og desuden meddele Kystdirektoratet, at der ikke bør meddeles tilladelse til kystbeskyttelsesmetoder, hvis effekt ikke er dokumenteret. Mårup Kirkes Venners formand Tove Marquardsen er skuffet over de lokale politikers negative holdning til forsøget. - Det er som om, de ikke har forstået værdien af området og kirken, der årligt trækker flere tusinde turister til. Jeg forstår ikke, at de så ikke vil være med til at gøre forsøget som en sidste krampetrækning, et forsøg der jo i hvert fald ikke skader nogen eller noget, siger Tove Marquardsen.